Føreren var sandsynligvis påvirket af spiritus, oplyser Nordjyllands Politi.

Natten til fredag klokken 00.36 kørte en bil med tre unge galt ved Skørping. Uheldet skete på Møldrupvej ved nummer 26. - Det var et solouheld. Føreren mister herredømmet over bilen og ryger i grøften. Formentlig på grund af spiritus, siger vagtchef ved Nordjyllands Politi, Poul Fastergaard. Ambulancepersonalet måtte tilkalde beredskabet, da de ikke kunne få to af personerne i bilen fri, da de var klemt fast. Beredskabet måtte desuden slukke en mindre brand i bilen. To af de involverede blev kørt på skadestuen, men der er ingen alvorlig passagerskade, oplyser Poul Fastergaard. Politiet lavede en pustetest på føreren, som viste en promille, der var højere end det tilladte. Derfor er der blevet taget en blodprøve, for at bekræfte førerens promille.